A Kurátor ajánlása

Curiosity Cabinet

A Moholy-Nagy Művészeti Egyetem Magyarország egyik legrangosabb és legpatinásabb, lassan127 éves múlttal rendelkező művészeti intézménye. Az iskola falai között a kép-, a tárgy- és a téralkotás valamennyi területével foglalkozunk, a design szót a lehető legszélesebb körben értelmezve. 
Milánói bemutatkozásunkra egy speciális, erre az alkalomra született projekttel készültünk. Az első pillantásra túlméretezett szekrénynek tűnő tárgyunk - szándékaink szerint- az olasz eredetű, úgynevezett Curiosity Cabinet-ek (németül Kunstschrank, Kunstkabinett) hagyományait eleveníti fel. Ezek a XVI. században született, számtalan ajtóval, rekesszel és fiókkal rendelkező bútorok valójában az enciklopédikus tudás tárházaiként szolgáltak, s a múzeumok előfutáraiként tekinthetünk rájuk. Feladatuk a korabeli gyűjtők (uralkodók, nemesek, tudósok, egyházi méltóságok, művészek) ritkaságainak, kincseinek reprezentatív bemutatása és klasszifikációja volt. A XVI., XVII. századi cabinetek kicsiben az egész teremtett világot megtestesítették. A természeti és az ember alkotta világot egyetlen nagy egységben kezelték, ugyanis a művészetek és a tudományok ekkor még nem különültek el egymástól.  A Curiosity Cabinet valóságos mikrokozmosz, amely különleges ötvösmunkákból, kőzetekből, egzotikus állatokból, metszetekből, különféle csontmaradványokból, értékes porcelánokból, tudományos műszerekből, festményekből és fosszíliákból épült fel. A szintetizáló jelleg és az universitas-gondolat volt az, amely miatt a SaloneSatellite-n történő debütálásunkhoz ezt a különleges művészi-tudományos prezentációs formát választottuk. 64 kockából, építőelemből álló szekrényrendszerünk az egyetem szellemi tőkéjének, kreatív potenciáljának a tárháza, ahol az egyes művészeti ágak, képzési szakirányok szoros egységben, egymást átszőve, áthatva jelenhetnek meg. Az ajtónyitás után feltáruló vizuális és tárgyi anyag több mint 70 diákunk, illetve végzett hallgatónk tudását, tehetségét reprezentálja. Reménykedünk benne, hogy a mi XXI. századi Curiosity Cabinet-ünk is számtalan csodát és különleges alkotást rejt, s mint ahogy az egykori tulajdonosoknak, nekünk is van mivel büszkélkednünk!

Rita Mária Halasi
Kurátor
Moholy-Nagy Művészeti Egyetem

Budapest, 2007. április 13.